b'\n_START_ARTICLE_\nJedna \xc5\xbeena, dva mu\xc5\xa1karca\n_START_SECTION_\nRadnja\n_START_PARAGRAPH_\nChicago. Wayne je policijski fotograf kojemu su kolege dali ironi\xc4\x8dan nadimak "Pobjesnjeli pas" jer je iznimno povu\xc4\x8den, introvertiran i stidljiv. Wayne je pozdan u svojem poslu, ali je usamljen i povremeno iz svojeg stana promatra susjede koji su u ljubavnim vezama. Jedne no\xc4\x87i dogodi se ubojstvo na ulicama i on sa kolegom Mikeom oti\xc4\x91e snimiti mjesto zlo\xc4\x8dina. Usput svrati do jednog du\xc4\x87ana i tamo slu\xc4\x8dajno nai\xc4\x91e na ubojicu koji je uzeo Franka kao taoca. Wayne ga uspije uvjeriti da napusti du\xc4\x87an i tako spasi \xc5\xbeivot Franku. Sutradan sazna da je Frank zapravo mafija\xc5\xa1 i vlasnik kluba za komi\xc4\x8dare u kojem nastupa te da ga je pozvao da mu zahvali. Wayne prihvati njegov poziv, iako mu je neobi\xc4\x8dno da razgovara sa kriminalcem, a Frank iz njihovih razgovora shvati da je ovaj vrlo usamljen. _NEWLINE_Idu\xc4\x8di dan Wayne pred svojim vratima upozna Glory, Frankovu zaposlenicu koju je on njemu poslao na tjedan dana kao zahvalnost. Iako Glory obja\xc5\xa1njava da \xc4\x87e mu samo biti "prijateljica", Wayne naslu\xc4\x8duje da bi se moglo raditi i o uslugama prostituke te mu nije osobito ugodno. Isprva ju \xc5\xbeeli poslati natrag Franku, ali mu ona objasni da bi onda imala puno problema jer bi mislio da nije obavila svoj posao. S vremenom, Wayne i Glory razviju prijateljski odnos te se prirodno zaljube. Nakon dugo vremena, Wayne ponovno dobiva samopouzdanje te se \xc4\x8dak i potu\xc4\x8de sa Frankom kako bi ovaj oslobodio Glory obaveza prema njemu. U tu\xc4\x8dnjavi je Frank isprva ja\xc4\x8di, ali se onda Wayne naljuti i izgubi strpljenje te ga istu\xc4\x8de u izljevu bijesa. Prekine ih Glory a Frank ju odlu\xc4\x8di osloboditi dugova jer shvati da se ne isplati imati toliko problema zbog jedne \xc5\xbeene. Wayne i Glory se vrate u stan.\n_START_SECTION_\nProdukcija i izmjene nakon pokusne projekcije\n_START_PARAGRAPH_\nMartin Scorsese je dobio scenarij i pro\xc4\x8ditao ga te je odlu\xc4\x8dio producirati ga a za re\xc5\xbeiju zadu\xc5\xbeiti Johna McNaughtona nakon \xc5\xa1to je vidio njegov film "Henry: Portret serijskog ubojice". Prema intervjuu producenta Stevena A. Jonesa iz 2002., on i redatelj John McNaughton su dobili ponudu re\xc5\xbeirati film, ali su prvo morali \xc4\x8dekati da Scorsese i De Niro zavr\xc5\xa1e triler "Rt straha". Stoga su u New Yorku zapo\xc4\x8deli sa pretprodukcijom te usput prije snimili film "Seks, droga i Rock \'n Roll". Njihov je ugovor bio snimiti svaku scenu i svaki dijalog u filmu "Jedna \xc5\xbeena, dva mu\xc5\xa1karca" to\xc4\x8dno onako kako je pisalo u scenariju Richarda Pricea, bez ijedne promjene. Robert De Niro je isprva trebao igrati gangstera Franka, ali je inzistirao da dobije ulogu povu\xc4\x8denog junaka Waynea jer mu se svidjela ideja maknuti se od uloga mafija\xc5\xa1a i radije igrati netipi\xc4\x8dno introvertiranog lika. Murray je tako\xc4\x91er prihvatio ulogu gangstera iz istog razloga._NEWLINE_Snimanje je trajalo od 15. srpnja do 20. rujna 1991. Jones i McNaughton su zavr\xc5\xa1ili film sa zadanim bud\xc5\xbeetom od 19 milijuna $ i 1992. ga predali distributeru, Universal Pictures. Oni su odgovorili sa: "Snimili ste film ba\xc5\xa1 onako kako je on napisao. Ba\xc5\xa1 onako kako smo o\xc4\x8dekivali od vas. A sada moramo smisliti na\xc4\x8din kako da to popravimo"._NEWLINE_Nakon pokusne projekcije, Jones i McNaughton su morali napraviti neke izmjene i ponovno snimiti neke scene. No to je bilo problemati\xc4\x8dno jer je De Niro o\xc5\xa1i\xc5\xa1ao kosu a Murray se udebljao za 10 kilograma. U originalnom prikazu borbe u filmu, De Nirov lik Wayne je izgubio od Murrayjovog lika Franka koji ga je s lako\xc4\x87om pretukao. Wayne ga je uspio samo jednom udariti, i to neuspje\xc5\xa1no, ali je Frank ipak odustao jer je shvatio kako je besmisleno tu\xc4\x8di se oko jedne \xc5\xbeene. Publika je negativno reagirala na tu zavr\xc5\xa1nicu jer nije mogla zamisliti da bi De Niro, nakon uloge boksa\xc4\x8da u filmu "Razjareni bik", mogao glumiti takvog slabi\xc4\x87a. Tako je na kraju ta sekvenca tu\xc4\x8dnjave zavr\xc5\xa1ila druga\xc4\x8dije i on je ispao sna\xc5\xbeniji. Druge promjene su bile oko lika Glory (Thurman) koja je originalno ispala manipulativna, ali je promijenjena tako da je Frank ispao glavni negativac.'